《斤竹涧》
清代·端木国瑚

岩幽猿始啼，天光发林晏。早涉芙蓉溪，憩此斤竹涧。

白云翳乔柯，青烟袅修栈。苔明沙汭交，石丽淙流间。

露壁洒松清，风潭落花眩。蹊惑渔者重，迹慑樵入惯。

攀翻恣篻簩，凌厉厌葭薍。菖蒲养谷神，薜萝耻尘宦。

游山昔何人，越岭此流眄。枉挈崖上屐，未眺湖中雁。

仙事昧交臂，灵山邈对面。昔艰今在兹，穷赏寄余僈。

泉声引天高，石色到海幻。玄中无物存，意外非人办。

寄言进帆客，孤屿焉足恋。

作者简介：（1773—1837）清浙江青田人，字鹤田，一字子彝，晚号太鹤山人。嘉庆间举人。任归安教谕十五年。以通堪舆之术，道光中被召卜寿陵。特授内阁中书。十三年成进士，仍就原官。国瑚博通经史及阴阳术数，精研《易经》。道光十七年三月，国瑚告老返乡，迁居瑞安。八月赴处州，游遂昌。九月感嗽疾，病故。著有《太鹤山人诗集》13卷、《太鹤山人文集》4卷、《周易指》45卷、《周易葬说》1卷、《地理元文注》4册。